夷山醉歌  其二
作者：汪元量
朝代：宋

paragraphs: 嗚呼再歌兮花滿臺，好月爲我光徘徊。
人生在世不滿百，紛華過眼皆成灰。
夷山青青汴水綠，西北高樓咽絲竹。
美人十指纖如玉，爲我行觴歌一曲。
含宮嚼徵當窗牖，露脚斜飛濕楊柳。
就中有客話陳橋，如此山河落人手。
客且住，聽我語，楚漢中分兩丘土。
七雄爭戰總塵埃，三國鶑花浩無主。
咸陽宮殿不復都，華清池沼溫泉枯。
世間興廢奔如電，滄海桑田幾回變。
人生得意且盡歡，何須苦苦爲高官。
人生有命且行樂，何必區區歎牢落。
遮莫金章與玉珂，何如桐江披釣簑。
遮莫貂蟬貴此身，何如柴桑漉酒巾。
君不見海上看羊手持節，饑來和雪和氈囓。
又不見飯顆山頭人見嗤，愁吟痛飲真吾師。
美人美人勸我酒，有客有客聽我歌。
須臾客醉美人睡，我亦不知天與地。
嗚呼再歌兮無人聽，月自落兮酒未醒。